als_Latn dik_Latn sag_Latn
“E kapi për flokësh mbi tavolina” – nëna e fëmijëve tregon dhunën e edukatores
Kishte vetëm pak kohë që e kishte çuar vogëlushin e saj në çerdhen dhe kopshtin “4 Stinët” në Tiranë, por iu desh fare pak kohë për të kuptuar se diçka nuk shkonte me djalin e saj. Një nënë 28-vjeçare është detyruar të shkojë pranë kopshtit për të kërkuar arsyet se çfarë po ndodhte me fëmijën e saj vetëm 20 muajsh.
Ka kërkuar kamerat e sigurisë që vëzhgonin ambientet e brendshme dhe të jashtme të kopshtit dhe është tmerruar nga ajo që ka parë. Denida Rexhepi, edukatorja 30-vjeçare nga Elbasani, e veshur me përparësen e bardhë hipën mbi tavolinat ku ushqehen dhe luajnë fëmijët dhe kap për flokësh njërin prej tyre.
Nëna rrëfen për “Express” se nuk ka pasur më zemër të shohë të plotë videon. Është ngritur me rrahjet e zemrës që gati sa nuk po ia nxirrnin vendit, ka marrë fëmijën e saj dhe është larguar. Si një nënë e guximshme ajo ka kërkuar të kontaktojë edhe me prindërit e tjerë, për të mos e lënë me kaq këtë skandal që ndodhte brenda ambienteve të kopshtit “4 Stinët”, aty ku prindërit paguajnë para në mënyrë që edukatore të shkolluara e trajnuara të kujdesen për fëmijët e tyre. Nëna 28-vjeçare është lidhur në kontakt me një nënë tjetër 19-vjeçare, e cila gjithashtu kishte parë shqetësime te fëmija i saj. Kështu të dyja kanë parë kamerat e sigurisë nga 30-31 maji dhe aty kanë faktuar dhunën që edukatorja Denida Rexhepi ushtronte ndaj fëmijëve.
Të dyja kanë bërë kallëzim në Komisariatin Nr. 2 në Tiranë, duke çuar në prangosjen e edukatores, e cila tashmë do të përballet me akuzën e keqtrajtimit të të miturve. “Express” u interesua edhe pranë kopshteve të tjera në kryeqytet për të mësuar nëse edukatorja në fjalë kishte punuar tek ata, por nga ky interes, refreni që drejtuesit e kopshteve bënë njëzëri ishte se te “4 Stinët” janë të shumta rastet e dhunës ndaj fëmijëve dhe askush deri sot nuk e kishte ngritur zërin për të denoncuar këtë skandal.
Po ashtu, duket se edhe vendosja e kamerave të sigurisë është sa për “sy e faqe”, pasi askush nuk e kishte parë momentin kur edukatorja hipën mbi tavolinë dhe kap për flokësh një fëmijë.
Edhe pse nuk ishte fëmija i saj, nëna rrëfeu se nuk mund të shikonte të tilla skena. Duke parë gjendjen e dyshimtë të fëmijës së saj, që bënte reagime që s’i kishte pasur më parë dhe trembej gjatë natës, ajo thotë se e kishte mjaft të lehtë të mendonte se edhe me djalin e saj të vogël ishte abuzuar.
PSIKOLOGIA
Psikologia e kopshtit privat “4 Stinët”, Aurora Cici, ka pohuar se prej 7 vitesh punon në këtë kopsht dhe ky është denoncimi i parë. Megjithatë, ajo e pranon se fëmija është rrahur nga edukatorja, në një prononcim për “News 24”.
“Unë punoj prej shtatë vitesh në kopshtin privat “4 Stinët” dhe denoncimi për dhunën e një fëmije është rasti i parë që ka ndodhur në kaq vite. Kur erdhi policia ne dorëzuam pamjet për bashkëpunim. Rasti është i vërtetë, ka ndodhur. Ka fragmente të vogla, por jo dhunë të madhe fizike”, – tha psikologia. /Blitz.al/
Dhuna ndaj fëmijëve në kopsht, kush është edukatorja e arrestuar
als_Latn als_Latn als_Latn als_Latn als_Latn als_Latn als_Latn bug_Latn als_Latn als_Latn als_Latn